Þingræður haldnar á Alþingi Íslendinga



Ég hafði ekki ætlað mér að ræða þetta mál, en vegna ummæla hv. þm. N-M. í sambandi við afgreiðslu fjárl. finnst mér rétt að taka það fram, að fjárl. voru send til fjvn. að mig minnir eftir miðjan okt. í haust, og hefur fjvn. unnið að þeim eins og venja er til. En vegna upplýsinga frá hæstv. ríkisstj. um það, að ekki verði hægt fyrir áramót að koma sér að fullu saman um úrlausnir ýmissa mikilsverðra vandamála, sem hljóta að kosta ekki aðeins smáupphæðir, heldur tugi millj. kr. fyrir ríkissjóð, þá er ekki hægt fyrir n. að lúka störfum. Ég vil því mótmæla þeim ummælum, sem fram hafa komið um, að fjvn. eigi sök á þessum drætti, enda vita hv. þm., að ýmsar utanaðkomandi ástæður hafa valdið því, að þetta mál hefur dregizt.



Í ummælum mínum áðan fólust engin ámæli til fjvn. En ég sagði, að það væri til skammar fyrir stj. og meiri hl. Alþingis í fyrra að þurfa að leggja þetta mál fyrir nú. Ég skal rökstyðja þetta. Þegar við komum saman í haust, hafði stj. engin mál tilbúin. Hvar voru fjárl.? Hvað var þingið búið að sitja lengi, þegar fjárl. komu fram? Undirbúningurinn af hendi stj. var enginn, og það er henni til skammar, og það er líka til skammar fyrir þann meiri hl., sem samþ. á þinginu í fyrra, að þing kæmi ekki saman fyrr en 11. okt., því að hvernig gat hann hugsað sér, að fjárl. yrðu afgr, fyrir jól með því móti. Ég tel það líka til skammar fyrir hann. Ég var ekki í þeim meiri hl. En hefði ekki verið betra, að stj. hefði látið vinna vel að undirbúningi fjárl., svo að ekki hefði þurft að koma til að leggja þetta frv. fyrir þingið. Var henni það ekkí nær, en siðlaus veizluhöld og snattferðir til annarra landa að því er virtist að óþörfu. Ég er ekki að álasa fjvn. Mér er ókunnugt, hvernig hún hefur unnið. Hitt veit ég, að málið var óundirbúið af hendi stj. Það var því ekki við öðru að búast, en svona færi. Samkomudagur þingsins er ekki ákveðinn fyrr en 11. okt., og síðan verður að bíða langa stund eftir fjárlfrv. Því er haldið fram, m.a. af tveimur ráðh., að það væri vel hægt að afgr. fjárl. fyrir jól, ef undirbúningur væri góður. En þennan undirbúning vantaði, og því segi ég það, sem ég segi, að það er stj. til skammar að þurfa að leggja þetta frv. fyrir.

Það væri æskilegt að nota önnur orð, þó að merkingin væri svipuð. - SÁÓ: Hann kann ekki annað.

Ég sé enga ástæðu til að klípa utan af því.



Það er aðeins stutt aths. - Ég vil leyfa mér að benda hv. þm. á, að þegar fjárlfrv. kom eftir miðjan okt., þá var það óvenjulega vel undirbúið. Hins vegar hafa komið upp mörg vandamál, sem ekki hefði verið hægt að undirbúa, þó að þingið hefði verið kallað saman fyrr. Þetta eru vandamál, sem hæstv. stj. á enga sök á, og það hefur ekki unnizt tími til að leysa þau fram að þessu. Að lokum vil ég benda hv. þm. á það, að hæstv. stj. hefði vitanlega enn síður haft tíma til að undirbúa fjárlfrv., ef þing hefði verið kallað saman í ágúst eða september, eins og hann vildi.



Herra forseti. Ég get ekki látið þetta mál fara út úr d. án þess að benda á, hvað óskaplega flaustursleg og óviðeigandi afgreiðsla þess er í alla staði. Hér er um að ræða að framlengja álag, sem búið er að breyta, t.d. er hér verið að samþ. 50% ofanálag á innlendar tollvörur, en nýlega er búið að samþ. 35%. Ef nokkur vinnubrögð væru á þessu, þá væru þessar breyt. felldar inn í l., sem verið er nú að breyta á ýmsa vegu. En til þess hefur hvorki verið hugsun eða vilji. Það er þýðingarlaust að samþ. þetta frv., það verður dauður bókstafur, því að öllum þeim ákvæðum, sem í frv. eru, er verið að breyta annars staðar á þessu þingi.



Herra forseti. Út af hinni mjög svo villandi ræðu hv. þm. N-M. vil ég taka fram, að rök hans byggjast á misskilningi. Það er aðeins 3. gr. l. nr. 98 frá 1941, sem hér er um að ræða, en þar er ríkisstj. heimilað að fella niður toll af kornvöru og lækka að helmingi toll af sykri og svo hitt, sem minna hefur að segja, að hækka toll af áfengi og tóbaki. Þetta hefur það frv. inni að halda, sem hér er til afgreiðslu.